Hlaudi: ‘Ek sal weer vrygespreek word’Hlaudi Motsoeneng tydens die mediakonferensie in Johannesburg (19 April 2017). Foto: ANA Hlaudi Motsoeneng, die omstrede voormalige bedryfshoof van die SAUK, het Woensdag vasbeslote gesê hy sal “wen” in sy komende dissiplinêre verhoor. Motsoeneng het Woensdag ŉ mediakonferensie in Auckland Park, Johannesburg, gehou om “hangende sake by die SAUK” uit te klaar. Die kamer waar die konferensie gehou is, was volgepak met Motsoeneng se ondersteuners wat hande geklap en gejuig het terwyl hy gepraat het. Van die ondersteuners het selfs CD’s saamgebring van ŉ album wat aan hom opgedra is getiteld Hlaudi Dumela. Motsoeneng het gesê hy is oortuig dat hy weer terug in sy pos by die SAUK sal wees ná afloop van sy dissiplinêre verhoor. “Ek het ŉ wonderlike span wat deur Zola Majova gelei word. Ons is gereed vir daardie verhoor en ek sal weer vrygespreek word,” het hy gesê. Hy het gesê hy weet nog nie wat die datum vir sy verhoor is nie. “Ek is nie vandag ŉ verteenwoordiger van die SAUK nie. Soos julle weet is ek aangesê om by die huis te bly tot my dissiplinêre verhoor, waar ek weer vrygespreek sal word. Ek het weggestap van die eerste [verhoor] en ek sal weer wegstap,” het hy selfversekerd gesê. Die Wes-Kaapse hooggeregshof het in Desember bevind dat Motsoeneng onbevoeg is om enige posisie by die openbare uitsaaier te beklee totdat ŉ verdoemende verslag deur die openbare beskermer ter syde gestel is of ŉ nuwe dissiplinêre verhoor hom van enige oortreding vrygespreek het. ŉ Ad hoc-komitee wat op die been gebring is om sake by die SAUK te ondersoek, het ook aanbeveel dat Faith Muthambi, die minister van kommunikasie onder wie se leiding die wanbestuur by die openbare uitsaaier plaasgevind het, afgedank moet word. Die SAUK het volgens berigte soveel as R3 miljard nodig om uit sy finansiële verknorsing te kom. Motsoeneng het gekap na die LP’s wat lede van die komitee was en gesê hy het niks verkeerd gedoen toe hy sy omstrede beleid by die SAUK geïmplementeer het dat 90% van die inhoud plaaslik moet wees nie. “Ons besluite was gedryf deur mense se behoeftes. Ons het na al die provinsies gegaan en mense het vir ons gesê hulle het plaaslike inhoud nodig. Daar was geld by die SAUK toe ek daar was,” het hy gesê. Hy het gesê die ad hoc-komitee het “chaos veroorsaak” en hom nie die geleentheid gegee om te antwoord op die beskuldigings teen hom nie. Hy het ook gesê hul aanbevelings is nie implementeerbaar nie. Motsoeneng het voortgegaan deur die nuwe tydelike SAUK-raad aan te val en het Krish Naidoo, een van die raadslede, daarvan beskuldig dat hy homself uitverkoop het. Naidoo het uit die vorige raad bedank tydens ŉ sitting van die komitee verlede jaar en is weer in die nuwe tydelike raad ingesluit. Motsoeneng het ook pres. Jacob Zuma se uitsprake van “radikale ekonomiese transformasie” geloof en gesê die SAUK-bestuurders is “lafaards” omdat hulle nie moeilike besluite wou neem om die lewens van mense, onder meer die SAUK se diensverskaffers, te verbeter nie.